钦定古今图书集成/明伦汇编/氏族典/第251卷 > 张可大
## 钦定古今图书集成/明伦汇编/氏族典/第251卷 > 张可大

按《明外史张可大传》：“可大，字观甫，应天人。世袭南京
羽林左卫千户。举万历二十九年武进士，授建昌守
备，迁浙江都司佥书、刘河游击，改广东高肇参将，调
浙江舟山。奉命征黎，黎灭，加副总兵。天启元年，以都
指挥使掌南京锦衣卫。六年，擢都督佥事，佥书南京
右府。崇祯元年，出为登莱总兵官。会有裁登莱抚镇”
议。当事惜其才，命视登州副总兵事，而巡抚遂罢不
设。京师被兵，可大入卫，命守西直、广宁诸门。明年加
都督同知。会刘兴治反东江，奉诏还镇。朝议复设登
莱巡抚，以孙元化为之。四年七月录前守城功，进右
都督。十月佥书南京左府。登人相率留之，未去，而孔
有德反。贼兵薄城。元化部卒皆辽人，与贼亲故，无𩰚
志。其将张焘先走，焘兵半降贼，贼遣归为内应，元化
开门纳之。可大谏，不听，夜中贼至，城遂陷。可大时守
水城，还家叩首母前，令部将杀其婢妾，遂投缳死。事
闻，谥“庄节。”可大好学能诗，敦节行，有儒将风。弟可仕，
字文峙，以字行，隐居博学。